Anita Ekbergová

Anita Ekbergová (; * 29. september 1931, Malmö, Švédsko† 11. január 2015, Rocca di Papa, Taliansko) bola švédska herečka a modelka od roku 1964 žijúca v Taliansku.

Životopis 
V roku 1950 zvíťazila v súťaži Miss Švédsko, od roku 1953 potom vystupovala v amerických televíznych programoch s Bobom Hope. V roku 1956 účinkovala v americkom filme Vojna a mier (War and Peace) spoločne s Melom Ferrerom a Audrey Hepburnovou.

Úspech jej priniesla spolupráca s Federicom Fellinim, predovšetkým rola výstrednej americkej herečky Silvie vo filme Sladký život z roku 1960. Nočná scéna kúpanie vo fontáne di Trevi, v ktorej účinkovala spoločne s Marcellom Mastroiannim, je považovaná za jednu z najslávnejších scén filmovej histórie. V roku 1962 potom účinkovala vo Felliniho poviedke Pokušenie doktora Antonia z filmu Boccaccio 70. Jej posledným filmom bol Nain Rouge z roku 1998.

Časopis Empire ju v roku 1995 zaradil medzi 100 najpríťažliveších hviezd filmovej histórie.

Bola dvakrát vydatá. Jej prvým manželom bol od roku 1956 do roku 1959 herec Anthony Steel, druhým herec Rik Van Nutter v rokoch 1963 až 1975.  Deti nemala napriek tomu, že ich chcela.

Zomrela vo veku 83 rokov na klinike San Raffaele v Rocca di Papa neďaleko Ríma.

Referencie

Iné projekty

Externé odkazy 
 
 
  Porträtphotos
 Schauspielerin Anita Ekberg gestorben

Švédske filmové herečky
Švédske televízne herečky
Švédske modelky
Držitelia ceny Zlatý glóbus
Osobnosti z Malmö